รองผู้บัญชาการตำรวจแห่งชาติ เผยยอดพนันช่วงฟุตบอลบอลโลกมากขึ้นเกือบ 3 เท่าตัว เมื่อเทียบกับ 4 ปีก่อน
รองผู้บัญชาการตำรวจแห่งชาติ เผยยอดพนันช่วงฟุตบอลบอลโลกมากขึ้นเกือบ 3 เท่าตัว เมื่อเทียบกับ 4 ปีก่อน พร้อมสั่งจับตา 11 จังหวัด ปล่อยเงินกู้ยอดสูงกว่า 1 ล้านบาท ช่วงโค้งสุดท้ายของการแข่งขัน

พลตำรวจเอก เฉลิมเกียรติ ศรีวรขาน รองผู้บัญชาการตำรวจแห่งชาติ ประชุมร่วมกับหน่วยงานที่เกี่ยวข้อง ขุดรากถอนโคนอาชญากรรมทำบ้านเมืองน่าอยู่ เพื่อป้องกันและปราบปรามอาชญากรรมยาเสพติดและอบายมุขต่างๆ รวมทั้งขบวนการติดตามทวงหนี้นอกระบบและปล่อยเงินกู้ในอัตราดอกเบี้ยเกินกว่ากฎหมายกำหนด พร้อมระบุว่า ขณะนี้ ตำรวจมีข้อมูลนายทุนกลุ่มใหญ่ ปล่อยเงินกู้นอกระบบในพื้นที่ 11 จังหวัดทั่วประเทศ อีกทั้งยังพบว่า มีการปล่อยเงินกู้วงเงินเกินกว่า 1 ล้านบาท ที่คาดว่าจะนำไปเล่นพนันทายผลฟุตบอลโลกในช่วงโค้งสุดท้าย สอดคล้องกับข้อมูลที่ตำรวจพบว่า มีการเล่นพนันเพิ่มขึ้นมากกว่า 4 ปีที่แล้ว ที่สามารถจับกุมได้เพียง 5,000 ราย แต่ในช่วงฟุตบอลโลก 2018 จับกุมได้แล้ว 14,000 ราย โดยเฉพาะในพื้นที่กรุงเทพมหานครและจังหวัดปริมณฑล ในจำนวนนี้เป็นเจ้ามือ 534 ราย แต่ยังไม่พบมีตำรวจ ทหารและเยาวชน ไปมีส่วนเกี่ยวข้อง นอกจากนี้ ยังยึดเงินของกลางรวมกว่า 45 ล้านบาท และจับกุมผู้โฆษณาและชักชวนให้เล่นพนัน 34 คน โดยตำรวจเสนอปิดเว็บไซต์พนันฟุตบอลแล้ว 211 เว็บ